b"\n_START_ARTICLE_\nJoseph Williams\n_START_SECTION_\nToto\n_START_PARAGRAPH_\nJoseph Williams je bil glavni pevec skupine Toto v sredini 80. let prej\xc5\xa1njega stoletja. S skupino je posnel albuma Fahrenheit (1986) in The Seventh One (1988), nato pa je skupino, zaradi osebnih te\xc5\xbeav, zapustil. Njegov glas lahko sli\xc5\xa1imo tudi na albumu Toto XX (1998), ki vsebuje starej\xc5\xa1e prej neizdane skladbe skupine Toto. Sodeloval je tudi na albumu Falling in Between (2006), kjer ga lahko sli\xc5\xa1imo pri skladbi\xc2\xa0\xc2\xbbBottom of Your Soul\xc2\xab. Williams je prav tako kot gost sodeloval na nekaterih koncertih skupine Toto._NEWLINE_Od leta 2010 je Williams zopet glavni pevec skupine Toto. Skupini se je ponovno pridru\xc5\xbeil med njihovo obuditveno turnejo. Kot glavni vokalist je sodeloval na albumu v \xc5\xbeivo 35th Anniversary - Live in Poland, kot tudi na albumu Toto XIV.\n_START_SECTION_\nPevec\n_START_PARAGRAPH_\nWilliams je svoj prvi solo album izdal leta 1982. Po svojem sodelovanju s skupino Toto, je izdal \xc5\xa1e ve\xc4\x8d svojih albumov. Veliko \xc4\x8dlanov iz skupine Toto je skozi leta sodelovalo pri njegovih solisti\xc4\x8dnih projektih. Leta 2003 je izdal album Vertigo, projekt, ki ga je sam za\xc4\x8del, vendar je sodeloval le pri snemanju vokalov. Drugi Vertigo album Vertigo 2, je iz\xc5\xa1el leta 2006. Istega leta je Williams izdal album Two of Us. Album vsebuje izklju\xc4\x8dno priredbe skladb znanih glasbenih izvajalcev, kot so Elton John, Bryan Adams, Diane Warren in Kevin Cronin. Leta 2007 je izdal nova dva albuma Smiles in Tears, kjer je prispeval vokale in klavir. Ta albuma prav tako vsebujeta hite znanih izvajalcev. Njegov zadnji album z lastnimi skladbami This Fall, je iz\xc5\xa1el novembra 2008.\n_START_SECTION_\nFilmska glasba\n_START_PARAGRAPH_\nWilliams je prav tako zaposlen s komponiranjem filmske glasbe. Njegova najbolj znana filmska glasba je glasba, ki jo je napisal za znanstvenofantasti\xc4\x8dno serijo Roswell in film The Lyon's Den. Leta 2003 je bil nominiran za nagrado Emmy za\xc2\xa0\xc2\xbbIzjemno tematsko glasbo\xc2\xab\xc2\xa0za TV serijo Miracles. Napisal je tudi glasbo za miniserijo Category 7: The End of the World in TV film Momentum. Williams je tudi avtor angle\xc5\xa1kega besedila pesmi\xc2\xa0\xc2\xbbLapti Nek\xc2\xab\xc2\xa0iz filma Star Wars Episode VI: Return of the Jedi, za katerega je glasbo napisal njegov o\xc4\x8de, John Williams. Joseph je prav tako za isti film napisal\xc2\xa0\xc2\xbbMax Rebo Band source cues\xc2\xab\xc2\xa0in\xc2\xa0\xc2\xbbunknown source cue\xc2\xab.\n_START_SECTION_\nOstali projekti\n_START_PARAGRAPH_\nWilliams je deloval tudi kot studijski vokalist in je sodeloval na \xc5\xa1tevilnih projektih drugih avtorjev, kot tudi na snemanjih filmske glasbe. Prispeval je spremljevalne vokale na albumu Petra Cetera World Falling Down in sodeloval je tudi pri pisanju skladbe\xc2\xa0\xc2\xbbMan In Me\xc2\xab, prispeval je glavne vokale na treh skladbah \xe2\x80\x93\xc2\xa0\xc2\xbbWalk The Wire\xc2\xab,\xc2\xa0\xc2\xbbHistory\xc2\xab\xc2\xa0in\xc2\xa0\xc2\xbbWhen You Look In My Eyes\xc2\xab\xc2\xa0z albuma Jaya Graydona Airplay for the Planet, prispeval je spremljevalne vokale na albumu Jona Andersona In the City of Angels. Na Disneyjevem animiranem filmu The Lion King ga lahko sli\xc5\xa1imo pri skladbah\xc2\xa0\xc2\xbbAdult Simba\xc2\xab,\xc2\xa0\xc2\xbbHakuna Matata\xc2\xab\xc2\xa0in\xc2\xa0\xc2\xbbCan You Feel the Love Tonight\xc2\xab. Leta 1997 in 1998 je prispeval vokale na dveh albumih skupine The West Coast All Stars, kot ostali vokalisti so sodelovali \xc5\xa1e Bobby Kimball, Bill Champlin in Jason Scheff. Pel je tudi spremljevalne vokale pri skladbi\xc2\xa0\xc2\xbbKing of Might Have Been\xc2\xab\xc2\xa0z albuma skupine Chicago Chicago XXX (2006), kot tudi pri skladbi\xc2\xa0\xc2\xbbLet's Take a Lifetime\xc2\xab\xc2\xa0na albumu Chicago XXXII: Stone of Sisyphus. Sodeloval je tudi pri pisanju skladbe\xc2\xa0\xc2\xbbWhat You're Missing\xc2\xab, ki je iz\xc5\xa1la na albumu Chicago 16. Prav tako je Williams prispeval spremljevalne vokale na solo albumu Stevea Lukatherja Ever Changing Times, kot tudi na albumu All's Well That Ends Well."